ફિલ્મ ક્રિશ 3માં અભિનેતા હૃતિક રોશનને સુપર હીરો તરીકે પોતાના લૅન્સ વડે કેદ કરનાર જાણીતા સિનેમેટૉટોગ્રાફર તિરુએ હૃતિકને ફિલ્મ ઇન્ડસ્ટ્રીના સમર્પિત કલાકારોમાંના એક ગણાવ્યાં છે . તિરુ કહે છે કે હૃતિક મન દઈને કામ કરવામાં વિશ્વાસ ધરાવે છે . તિરુએ આઈએએનએસને જણાવ્યું - એક સુપર હીરો બનવું બિલ્કુલ સરળ નથી , કારણ કે તેના માટે સખત મહેનત અને સમર્પણ જોઇએ , પણ કામ પ્રત્યે હૃતિકના સમર્પણે આ કામ મહદઅંશે સરળ કરી નાંખ્યું . હૃતિક રોશન વચનબદ્ધ કલાકાર છે . સવારે નવ વાગ્યે શરૂ થતા શૂટિંગ માટે તેઓ વહેલી સવાલે પાંચ વાગ્યે જ સેટ ઉપર આવી જતાં અને પોતાની જાતને તૈયાર કરવાનું શરૂ કરી દેતાં . ફિલ્મમાં વિવેક ઓબેરૉય , પ્રિયંકા ચોપરા અને કંગના રાણાવત પણ લીડ રોલમાં છે . તેમણે જણાવ્યું કે - આ ફિલ્મ માટે હૃતિકે ઘણી મહેનત કરી છે . મને હજીય તેમના તે એક્શન દૃશ્યો યાદ છે કે જેને તેમણે બહુ સરળતાપૂર્વક સફળ બનાવી દીધાં . હે રામ , અભય અને ભૂલભુલૈયા જેવી ફિલ્મો માટે વખાણ મેળવી ચુકેલા તિરુ કહે છે કે ભારતમાં સુપર હીરો ફિલ્મોને સમાવિષ્ટ કરવાની દિશામાં ક્રિશ 3 તો એક પ્રાથમિક પગલું છે . તેઓ હાલ પ્રિયદર્શનની મલયાલમ ફિલ્મ ગીતાંજલિ માટે કામ કરી રહ્યાં છે . જુઓ ક્રિશ 3 ફિલ્મમાં હૃતિક રોશનની તસવીરી ઝલક :